b'\n_START_ARTICLE_\nLenkijos-soviet\xc5\xb3 karas\n_START_SECTION_\nAp\xc5\xbevalga\n_START_PARAGRAPH_\nRusijoje tebevykstant pilietiniam karui bol\xc5\xa1evikai siek\xc4\x97 savo \xc4\xaftak\xc4\x85 i\xc5\xa1pl\xc4\x97sti \xc4\xaf Vakarus, taip pat sukelti proletarin\xc4\x99 revoliucij\xc4\x85 Vokietijoje. Lenkija band\xc4\x97 i\xc5\xa1laikyti savo atgaut\xc4\x85 nepriklausomyb\xc4\x99 ir sustiprinti pozicijas Rytuose. D\xc4\x97l sienos reikalavim\xc5\xb3 sovietinei Rusijai tarp lenk\xc5\xb3 politik\xc5\xb3 nebuvo sutarimo. Mar\xc5\xa1alas Juzefas Pilsudskis, kuris vadovavo Lenkijos ginkluotosioms paj\xc4\x97goms, siek\xc4\x97 kuo toliau \xc4\xaf rytus i\xc5\xa1sipl\xc4\x97tusios \xc4\xaftakos sferos, Lenkijos vadovaujamos Ryt\xc5\xb3 Europos konfederacijos. Rytine siena gal\xc4\x97jo b\xc5\xabti iki Abiej\xc5\xb3 Taut\xc5\xb3 Respublikos padalinim\xc5\xb3 1772\xc2\xa0m. buvusi siena su Rusija. Visi\xc5\xa1ka Ukrainos ir Baltarusijos nepriklausomyb\xc4\x97, nors ir buvo siekiama tam tikr\xc5\xb3 vietini\xc5\xb3 j\xc4\x97g\xc5\xb3, nei Lenkijos, nei soviet\xc5\xb3 nebuvo nagrin\xc4\x97jama kaip galimyb\xc4\x97. Nepaisant to, Ukrainoje lenkus palaik\xc4\x97 dalis nacionalist\xc5\xb3, kuriuos i\xc5\xa1 ten buvo i\xc5\xa1st\xc5\xabm\xc4\x99 sovietai._NEWLINE_I\xc5\xa1 prad\xc5\xbei\xc5\xb3 Lenkija pasiek\xc4\x97 dideli\xc5\xb3 pergali\xc5\xb3 ir u\xc5\xbe\xc4\x97m\xc4\x97 didel\xc4\x99 dal\xc4\xaf Ukrainos, \xc4\xafskaitant Kijev\xc4\x85. Netrukus Raudonoji Armija atst\xc5\xabm\xc4\x97 lenkus iki pat Lenkijos vidurio, buvo tikimasi, kad Lenkija pralaim\xc4\x97s ir bus u\xc5\xbeimta bol\xc5\xa1evik\xc5\xb3. Var\xc5\xa1uvos m\xc5\xab\xc5\xa1yje lenkai sumu\xc5\xa1\xc4\x97 soviet\xc5\xb3 armij\xc4\x85 ir v\xc4\x97l i\xc5\xa1st\xc5\xabm\xc4\x97 sovietus iki pat Ukrainos._NEWLINE_1921\xc2\xa0m. kovo 18 d. buvo pasira\xc5\xa1yta Rygos taika, kuria nutraukti karo veiksmai ir sudaryta taikos sutartis, pripa\xc5\xbeinusi Lenkijai dideles teritorijas rytuose. Lenkijos siena nustatyta u\xc5\xbe ma\xc5\xbedaug 250\xc2\xa0km \xc4\xaf rytus nuo lenk\xc5\xb3 etnini\xc5\xb3 \xc5\xbeemi\xc5\xb3. \xc5\xa0ios rytin\xc4\x97s teritorijos etnine prasme buvo heterogeni\xc5\xa1kos, did\xc5\xbeiuosiuose miestuose\xc2\xa0\xe2\x80\x93 Lvove ir Vilniuje dominavo lenkai, ta\xc4\x8diau kaimi\xc5\xa1kose vietov\xc4\x97se vyravo baltarusiai, ukrainie\xc4\x8diai bei lietuviai. Did\xc5\xbeiausios tautin\xc4\x97s grup\xc4\x97s buvo lenkai, baltarusiai ir ukrainie\xc4\x8diai (apie 80-85 proc.), ta\xc4\x8diau nei viena i\xc5\xa1 j\xc5\xb3 \xc5\xa1ioje teritorijoje nebuvo dauguma. Be j\xc5\xb3 dar buvo ir ma\xc5\xbeesn\xc4\x97s tautin\xc4\x97s grup\xc4\x97s: \xc5\xbeydai, rusinai, pole\xc5\xa1\xc4\x8diukai, rusai, lietuviai, \xc4\x8dekai, vokie\xc4\x8diai.\n_START_SECTION_\nPrie\xc5\xa1istor\xc4\x97 ir karo tikslai\n_START_PARAGRAPH_\nPirmasis pasaulinis karas i\xc5\xa1 esm\xc4\x97s pakeit\xc4\x97 politin\xc4\xaf Vidurio Ryt\xc5\xb3 ir Ryt\xc5\xb3 Europos \xc5\xbeem\xc4\x97lap\xc4\xaf. Po Spalio revoliucijos subyr\xc4\x97jus Rusijos imperijai ir panaikinus Austrijos-Vengrijos valstyb\xc4\x99 \xc5\xa1iame regione susik\xc5\xabr\xc4\x97 naujos valstyb\xc4\x97s. \xc5\xa0alia Suomijos, Estijos, Latvijos, Lietuvos bei \xc4\x8cekoslovakijos nepriklausom\xc4\x85 valstyb\xc4\x99 \xc4\x97m\xc4\x97 kurti ir Lenkija. Lenkijos valstyb\xc4\x97 nustojo egzistuoti po Lenkijos padalinim\xc5\xb3 1772, 1793 ir 1795\xc2\xa0m. Teritorijose, kurios iki 1772\xc2\xa0m. priklaus\xc4\x97 Lenkijai, be lenk\xc5\xb3 gyveno ir kitos tautos (baltarusiai, ukrainie\xc4\x8diai, ka\xc5\xa1ubai, vokie\xc4\x8diai ir kt.). D\xc4\x97l to Lenkijos sien\xc5\xb3 klausimas i\xc5\xa1kart susid\xc5\xabr\xc4\x97 su prie\xc5\xa1taravimais, nes aplinkin\xc4\x97s valstyb\xc4\x97s k\xc5\xabr\xc4\x97si tautiniu pagrindu. Dar karo metu Vokietijos imperija band\xc4\x97 sukurti formaliai nepriklausom\xc4\x85 Lenkijos karalyst\xc4\x99. Vakar\xc5\xb3 fronte paskelbus paliaubas, 1918\xc2\xa0m. lapkri\xc4\x8dio 7 d. Lenkija paskelb\xc4\x97 nepriklausomyb\xc4\x99. Antant\xc4\x97s spaudimu Veimaro Respublika 1919\xc2\xa0m. ir Austrija 1918\xc2\xa0m. pripa\xc5\xbeino Lenkijos nepriklausomyb\xc4\x99. Laikinoji Lenkijos siena buvo nustatyta pagal Kerzono linij\xc4\x85, taip siekta, kad \xc4\xaf Lenkijos valstyb\xc4\x99 nepatekt\xc5\xb3 nelenki\xc5\xa1kos tautos, bet kuo daugiau lenk\xc5\xb3 b\xc5\xabt\xc5\xb3 \xc4\xafjungta \xc4\xaf nauj\xc4\x85j\xc4\x85 valstyb\xc4\x99._NEWLINE_Po Spalio revoliucijos i\xc5\xa1 karo pasitraukusi Rusija nedalyvavo po Pirmojo pasaulinio karo vykusiose derybose d\xc4\x97l naujos tvarkos nustatymo. D\xc4\x97l to sien\xc5\xb3 klausimas tarp Lenkijos ir naujosios komunistin\xc4\x97s valstyb\xc4\x97s Pary\xc5\xbeiuje nebuvo sprend\xc5\xbeiamas. Patys bol\xc5\xa1evikai Lenkij\xc4\x85 laik\xc4\x97 Antant\xc4\x97s valdoma valstybe, kuri tur\xc4\x97jo tapti \xe2\x80\x9etiltu \xc4\xaf Europ\xc4\x85\xe2\x80\x9c, ple\xc4\x8diant revoliucij\xc4\x85 \xc4\xaf Vakarus. Bendrai Rusijoje vyravo nuomon\xc4\x97, kad naujosios nepriklausomos Vidurio ir Ryt\xc5\xb3 Europos valstyb\xc4\x97s esan\xc4\x8dios mai\xc5\xa1taujan\xc4\x8diomis Rusijos provincijomis, tuo pa\xc4\x8diu bol\xc5\xa1evik\xc5\xb3 prie\xc5\xa1ininkai pilietiniame kare. Balt\xc5\xb3j\xc5\xb3 armijos tuo metu steng\xc4\x97si i\xc5\xa1stumti bol\xc5\xa1evikus ir atkurti rus\xc5\xb3 nacionalin\xc4\x99 valstyb\xc4\x99. Pa\xc4\x8dioje Rusijoje siaut\xc4\x97 ekonomin\xc4\x97 suirut\xc4\x97. Gyventoj\xc5\xb3 nuostoliai d\xc4\x97l kov\xc5\xb3 ir lig\xc5\xb3 siek\xc4\x97 iki a\xc5\xa1tuoni\xc5\xb3 milijon\xc5\xb3._NEWLINE_Lenkijos vadovyb\xc4\x97s, pirmiausia valstyb\xc4\x97s vadovo Juzefo Pilsudskio, pagrindinis tikslas buvo \xc4\xafgauti kiek \xc4\xafmanoma stipresnes pozicijas tarp valstybi\xc5\xb3, kurios prie\xc5\xa1 daugiau nei \xc5\xa1imt\xc4\x85 met\xc5\xb3 dalyvavo Lenkijos padalinime, t. y. Rusij\xc4\x85, Pr\xc5\xabsij\xc4\x85 ir Austrij\xc4\x85-Vengrij\xc4\x85. Tai l\xc4\x97m\xc4\x97 ne tik konflikt\xc4\x85 su Rusija, bet ir, pavyzd\xc5\xbeiui, kovas Silezijoje tarp vokie\xc4\x8di\xc5\xb3 fraikoro ir lenk\xc5\xb3 nacionalist\xc5\xb3 (iki 1921\xc2\xa0m.). Did\xc5\xbeiausi i\xc5\xa1\xc5\xa1\xc5\xabkiai visgi buvo rytuose. Prie\xc5\xa1 galim\xc4\x85 Rusijos atsigavim\xc4\x85 valdant komunistams Pilsudskis siek\xc4\x97 sukurti Lenkijos dominuojam\xc4\x85 Ryt\xc5\xb3 Europos konfederacij\xc4\x85. Istoriniu pavyzd\xc5\xbeiu Lenkijos dominuojamam Tarpj\xc5\xabriui buvo Abiej\xc5\xb3 Taut\xc5\xb3 Respublika, gyvavusi iki 1791\xc2\xa0m. \xc5\xa0i konfederacija tur\xc4\x97jo apimti Lenkij\xc4\x85, Ukrain\xc4\x85, Baltarusij\xc4\x85 ir Lietuv\xc4\x85. Tokiai politikai prie\xc5\xa1inosi kiti \xc4\xaftakingi lenk\xc5\xb3 politikai, pvz., Romanas Dmovskis, kuris siek\xc4\x97 tiesiog nacionalin\xc4\x97s Lenkijos valstyb\xc4\x97 su i\xc5\xa1pl\xc4\x97sta teritorija, ta\xc4\x8diau Pilsudskio linija vyravo._NEWLINE_Tuo tarpu sovietai vadovavosi marksizmu. Pagal \xc5\xa1i\xc4\x85 teorij\xc4\x85 revoliucija tur\xc4\x97jo kilti pirmiausia pramonin\xc4\x97se valstyb\xc4\x97se, ta\xc4\x8diau pirmiau ji kilo Rusijoje. Leninas i\xc5\xa1 to dar\xc4\x97 i\xc5\xa1vad\xc4\x85, kad pasaulin\xc4\x97 revoliucija turi i\xc5\xa1 Rusijos persikelti \xc4\xaf Europ\xc4\x85. Leninas man\xc4\x97, kad Rusija negali i\xc5\xa1likti vienintele komunistine valstybe, d\xc4\x97l to revoliucijos eksportas buvo ne tiek jo politikos galimyb\xc4\x97, kiek b\xc5\xabtinyb\xc4\x97. Besit\xc4\x99siantis nestabilumas Vokietijoje rod\xc4\x97si palaik\xc4\x97 \xc5\xa1\xc4\xaf po\xc5\xbei\xc5\xabr\xc4\xaf. Jauna Vokietijos respublika iki 1920 met\xc5\xb3 pergyveno tris karinio perversmo bandymus, keturis generalinius streikus ir penkis vyriausyb\xc4\x97s vadovus. Be to, grie\xc5\xbetos Versalio sutarties s\xc4\x85lygos skatino atskir\xc5\xb3 Vokietijos dali\xc5\xb3 separatizm\xc4\x85. 1919\xc2\xa0m. pilietin\xc4\xaf kar\xc4\x85 primenanti situacija, suvaldyta fraikoro pastangomis, sustiprino bol\xc5\xa1evik\xc5\xb3 tik\xc4\x97jim\xc4\x85, kad revoliucija netrukus \xc4\xafvyks ir kitose Europos dalyse. Nors pastangos 1918\xc2\xa0m. nusi\xc5\xb3sti param\xc4\x85 vokie\xc4\x8di\xc5\xb3 komunistams ir \xc5\xbelugo, ta\xc4\x8diau komunistai tik\xc4\x97josi, kad Raudonosios Armijos \xc5\xbeygis sustiprins j\xc5\xb3 pozicijas Vokietijoje. Pilietinio karo patirtis parod\xc4\x97 komunist\xc5\xb3 partijai, kad politini\xc5\xb3 tiksl\xc5\xb3 galima siekti ir karin\xc4\x97mis priemon\xc4\x97mis. Tai tapo soviet\xc5\xb3 karo su Lenkija eskalacijos leitmotyvu._NEWLINE_Bendrai komunist\xc5\xb3 vadovyb\xc4\x97 Rusijoje buvo izoliuota ir apsupta pilietinio karo prie\xc5\xa1inink\xc5\xb3 bei Antant\xc4\x97s intervencini\xc5\xb3 paj\xc4\x97g\xc5\xb3. Kariniai \xc5\xbeygiai prie\xc5\xa1 Baltijos \xc5\xa1alis ir Ukrain\xc4\x85 l\xc4\x97m\xc4\x97 tai, kad ji kariavo su visais savo vakariniais kaimynais. Karas su Lenkija tur\xc4\x97jo lemti pasaulin\xc4\x97s revoliucijos likim\xc4\x85.\n_START_SECTION_\nChaosas Vidurio ir Ryt\xc5\xb3 Europoje\n_START_PARAGRAPH_\nKai vadovaujami Max Hoffmann 1918\xc2\xa0m. vokie\xc4\x8di\xc5\xb3 kariai \xc4\x97m\xc4\x97 trauktis i\xc5\xa1 Vidurio ir Ryt\xc5\xb3 Europos \xc4\xaf Vakarus, Leninas \xc4\xafsak\xc4\x97 Raudonosios Armijos Vakar\xc5\xb3 armijai traukti \xc4\xaf Vakarus. Pagrindinis operacijos tikslas buvo \xc5\xbeygiuoti \xc4\xaf Vidurio ir Ryt\xc5\xb3 Europ\xc4\x85, nepriklausomomis tapusiose valstyb\xc4\x97se sukurti sovietines vyriausybes ir paremtis komunistines revoliucijas Vokietijoje ir Austrijoje-Vengrijoje._NEWLINE_Tuo pa\xc4\x8diu metu vyko pasienio konfliktai tarp daugelio Vidurio ir Ryt\xc5\xb3 Europos \xc5\xa1ali\xc5\xb3: Rumunija kariavo su Vengrija d\xc4\x97l Transilvanijos, Jugoslavija kovojo su Italija d\xc4\x97l Rijekos, Lenkija kovojo su \xc4\x8cekoslovakija d\xc4\x97l Te\xc5\xa1ino, Vokietija d\xc4\x97l Poznan\xc4\x97s ir Ukraina d\xc4\x97l Galicijos.\n_START_SECTION_\nEskalacija\n_START_PARAGRAPH_\n1919\xc2\xa0m. vasario m\xc4\x97n. vyko pirmieji Lenkijos kariuomen\xc4\x97s ir prie\xc5\xa1akini\xc5\xb3 Raudonosios armijos dalini\xc5\xb3 susid\xc5\xabrimai. Biarozoje prasid\xc4\x97jo abiej\xc5\xb3 \xc5\xa1ali\xc5\xb3 susi\xc5\xa1audymas. \xc5\xa0is susid\xc5\xabrimas nei vienos i\xc5\xa1 pusi\xc5\xb3 nebuvo planuotas. Abi pus\xc4\x97s iki tol kovojo su ukrainie\xc4\x8di\xc5\xb3 nacionalistais, kuriems vadovavo Simonas Petli\xc5\xabra._NEWLINE_Kovo m\xc4\x97nes\xc4\xaf Raudonoji armija prad\xc4\x97jo s\xc4\x97kming\xc4\x85 Vilniaus ir Gardino puolim\xc4\x85, kurie formaliai priklaus\xc4\x97 Lietuvai, ta\xc4\x8diau etniniu po\xc5\xbei\xc5\xabriu ten vyravo lenkai. Tuo pa\xc4\x8diu metu lenkai puol\xc4\x97 palei Nemun\xc4\x85 ir u\xc5\xbe\xc4\x97m\xc4\x97 nedidelius Baltarusijos miestelius\xc2\xa0\xe2\x80\x93 Pinsk\xc4\x85 ir Lyd\xc4\x85. Lenk\xc5\xb3 kariai Pirmojo pasaulinio karo metu kovojo abiejose pus\xc4\x97se.'